
J e g y z ő k ö n y v

Készült a Bácsalmás Város Önkormányzata Képviselő-testületének 2013. szeptember 26-án, 14.00 órai kezdettel, Bácsalmáson, a városháza I. emeleti polgármesteri tárgyalójában megtartott rendkívüli ülésén. 

Jelen vannak:

Németh Balázs polgármester, Tóth Árpád alpolgármester, Bailo Amadou, dr. Bakó Mária Lujza és Farkas Zoltán képviselők (5);

Patocskai Ibolya jegyző, Farkas Zoltánné szociális, egészségügyi és családvédelmi osztályvezető, Hortyiné Lapostyán Katalin mb. gazdasági osztályvezető, Keresztesy Csaba városüzemeltetési ügyintéző, Őry Endre, a Vörösmarty Mihály Városi Könyvtár és Közművelődési Intézmény megbízott igazgatója, valamint a napirend előtti tájékoztatásnál dr. Huszti Zsolt és Binszki Alexa a Dunaújvárosi Területi Tervező Iroda képviseletében (7);

Jegyzőkönyvvezető: Zobokiné Bite Gyöngyi testületi ügyintéző;

Az ülésről távolmaradt:
Krizsán Mihály, Nagy Gábor, dr. Tanács Róbert és Turcsányi Csaba képviselő (4).

Németh Balázs polgármester a megjelentek köszöntése után az ülést megnyitja. Megállapítja a határozatképességet, mert a megválasztott 9 főből 5 fő jelen van (56 %). A rendkívüli ülés összehívását a cukrászdai pályázati eljárás sürgető lebonyolításával indokolja. Jegyzőkönyv-hitelesítőknek dr. Bakó Mária Lujza és Bailo Amadou képviselőket javasolja, majd a javaslatának az elfogadását szavazásra bocsátja. 

A képviselő-testület egyhangúlag (5 igen szavazattal) az alábbi határozatot hozza:

266/2013. (IX. 26.) Bácsalmás v. öh.

Jegyzőkönyv-hitelesítők

kijelölése 
Határozat
Bácsalmás Város Önkormányzatának Képviselő-testülete dr. Bakó Mária Lujza és Bailo Amadou képviselőket jelöli ki jegyzőkönyv-hitelesítőknek.

Németh Balázs polgármester a meghívó szerinti napirend elfogadását javasolja, ill. kéri, hogy napirend előtt hallgassák meg dr. Huszti Zsolt városfejlesztési stratégiával kapcsolatos tájékoztatását. A napirendre tett javaslatának az elfogadását szavazásra bocsátja.
A képviselő-testület egyhangúlag (5 igen szavazattal) az alábbi határozatot hozza:
267/2013. (IX. 26.) Bácsalmás v. öh.

Napirend megállapítása 
Határozat
I.
Bácsalmás Város Önkormányzatának Képviselő-testülete a 2013. szeptember 26-i rendkívüli ülésén a következő napirendi pontot tárgyalja meg:

1. A Bácsalmás, Szt. János u. 9. szám alatti, 30,58 m2-es, a jövőben cukrászdaként hasznosítandó, nem lakás célú helyiség hasznosítása

II.
Jelen határozat normatív határozat.

A határozatról értesül:

- kivonattal:
1. Németh Balázs polgármester



2. Patocskai Ibolya jegyző, általa az osztályvezetők

Napirend előtti tájékoztatás:
Dr. Huszti Zsolt és Binszki Alexa, a Dunaújvárosi Területi Tervező Iroda munkatársai tájékoztatást nyújtanak arról, hogy Tompa-Kelebia településeknek készít a cégük városfejlesztési stratégiát. Véleményük szerint Bácsalmásnak is szükséges lenne 2014-2020-ig tartó fejlesztési tervre, különös tekintettel arra, hogy Szerbia unióba lépése várható.
Dr. Huszti Zsolt és Binszki Alexa elhagyják az üléstermet.

1. napirendi pont
A Bácsalmás, Szt. János u. 9. szám alatti, 30,58 m2-es, a jövőben cukrászdaként hasznosítandó, nem lakás célú helyiség hasznosítása

(A pályázati hirdetmény és a helyiségbérleti szerződés tervezete a jegyzőkönyv melléklete.)
Németh Balázs polgármester emlékeztet arra, hogy a keddi ülésükön a pályázatokat érvényesnek, a pályázati eljárást – többségi igen szavazat hiányában − eredménytelennek nyilvánították. A tűzoltóság úgy nyilatkozott, hogy megadja az engedélyt a helyiség 300 főig szóló befogadóképességére, ha ajtót nyitnak az utca felé; ez többletköltséget jelent. Szilágyi Zoltán telefonon megkereste, és kérdéseket tett fel, pl. hogy árulhat-e hot dogot. Ezt nem a képviselő-testületnek kellene eldöntenie. A következő hét utáni héten döntést kellene hozniuk a bérbeadásról.
Patocskai Ibolya jegyző elmondja, hogy a szerződéstervezetet a képviselők megkapták, többük módosítási javaslattal élt, mint ahogy Őry Endre intézményvezető is. Dr. Bakó Mária Lujza képviselő szerint a 9. pontban a 11. ponthoz viszonyítva kettősség van, ezért az utolsó mondat elhagyását javasolja. Nem kellene megfosztani a képviselő-testületet a díjmódosítás lehetőségétől véleménye szerint.
Németh Balázs polgármester kijelenti, hogy közös megegyezéssel bármikor lehet szerződést módosítani. Nem tartja sportszerűnek a kérdéses mondat szerepeltetését, mert sok pénzt fog beinvesztálni a bérlő.
Farkas Zoltán képviselő egyetért a 9. pont utolsó mondatának a kihagyásával.

Patocskai Ibolya jegyző felveti, javaslat érkezett annak szerepeltetésére a 3. pontban, hogy a klubhelyiség hány fős rendezvény lebonyolítására alkalmas. E javaslattal nem ért egyet.
Farkas Zoltán képviselő sem tartja szerencsésnek a helyiség befogadóképességének szerepeltetését.
Patocskai Ibolya jegyző dr. Bakó Mária Lujza javaslatát közvetíti, aki a 20. pont első francia bekezdésében a „nem tesz eleget” helyett „sem tesz eleget” szövegrészt szerepeltetne.

Németh Balázs polgármester és Farkas Zoltán képviselő sem javasolja a mondat megváltoztatását.

Dr. Bakó Mária Lujza képviselő a 20. pont 3. francia bekezdéséből hiányolja a „bérbeadó” megnevezést.

Patocskai Ibolya jegyző felveti, hogy Farkas Zoltán képviselő a 3. pontban az „évente legalább 12 alkalommal” helyett „kéthavonta 2” vagy „negyedévente 3” meghatározást szerepeltetne.
Tóth Árpád alpolgármester jónak tartja a tervezet szerinti megfogalmazást. 

Farkas Zoltán képviselő egyfajta folyamatosságot szeretne, rendszeresen kellene zenés rendezvényt tartani a fiataloknak véleménye szerint. A képviselő-testületnek célul kell kitűznie, hogy legyen a fiataloknak folyamatos lehetősége kulturált szórakozásra, és a klubhelyiség ne alakuljon át kocsmává. 
Németh Balázs polgármester szerint a vállalkozónak érdeke a zenés-táncos rendezvények megtartása, mert a bérleti díjat fizetnie kell. Ha a piac nem kényszeríti a vállalkozót rendezvény tartására, a szerződéssel ezt ők sem tudják elérni, mert nagyon nehezen bizonyítható a megvalósítás.
Farkas Zoltán képviselő elfogadja az érvelést.

Patocskai Ibolya jegyző Farkas Zoltán javaslatát tolmácsolja, miszerint a hirdetmény 3. oldalán, a pályázat tartalmának felsorolásakor, a 4. francia bekezdésben a „lehetőség szerint tervezett költségvetéssel” szövegrészt ki kellene hagyniuk.

Farkas Zoltán képviselő szerint a képviselő-testületnek nincs köze ahhoz, hogy a vállalkozó milyen költséggel rendezné be a helyiséget.

Dr. Bakó Mária Lujza képviselő támogatja, hogy a pályázó az épület berendezésére vonatkozó elképzelését költségvetés nélkül írja le.

Farkas Zoltán képviselő szerint nyilatkoztatniuk kellene a pályázókat, hogy a pályázatukat fenntartják.

Németh Balázs polgármester felhívja a figyelmet arra, hogy változik a pályázati kiírás.

Farkas Zoltán képviselő javasolja, hogy a szerződés 20. pontjában a szerződés felmondásáról szóló felsorolás 4. francia bekezdéssel egészüljön ki a „ha a bérlő a szerződés 3. pontjában foglaltaknak nem tesz eleget” szövegrész megfogalmazásával.
Németh Balázs polgármester és dr. Bakó Lujza képviselő is egyetért a javaslattal.

Patocskai Ibolya jegyző felveti, hogy az alpolgármester a szerződéshez nyilatkozat csatolását javasolja, amely arról szól, hogy az önkormányzat a szolgáltatónál betekinthet az ingatlanhoz tartozó közüzemi számlák rendezettségébe. 
Bailo Amadou és dr. Bakó Mária Lujza képviselők egyetértenek a javaslattal.

Patocskai Ibolya jegyző az alpolgármester javaslataként említi, hogy mindegyik közüzemi számla a bérlő nevére szóljon, az almérők is legyenek nevesítve, ne továbbszámlázás történjen. 
Farkas Zoltán képviselő támogatja az alpolgármester elképzelését, amennyiben ez megoldható.
Patocskai Ibolya jegyző kijelenti, hogy felveszik a szolgáltatóval a kapcsolatot ez ügyben. Javaslat érkezett a szerződés kiegészítésére azzal a mondattal, hogy a rendezvények során a bérleményben történt rongálások következményeinek felszámolása, ill. kijavítása a bérlő feladata.
Farkas Zoltán képviselő a szerződéstervezet 13. b) pontjára utal, amelynek tartalma az iménti javaslatot lefedi.

Dr. Bakó Mária Lujza képviselő szerint a bérlőnek az üzletére biztosítást kellene kötnie.
Patocskai Ibolya jegyző megjegyzi, hogy az épületre az önkormányzat köt biztosítást, a berendezés biztosítása viszont a bérlő feladata.

Farkas Zoltán képviselő szerint előírhatják a bérlőnek, hogy kössön a vállalkozási tevékenységére felelősségbiztosítást. 
Tóth Árpád alpolgármester szerint nincs szükség dupla biztosítás kötésére, mert az önkormányzat minden ingatlana biztosított.

Farkas Zoltán képviselő kéri, járjanak utána annak, hogy érvényes-e a biztosítás az önkormányzati ingatlan más által üzemeltetett tevékenységére is.

Dr. Bakó Mária Lujza képviselő felveti, hogy a rendezvényen sérüléses baleset történhet. 
Bailo Amadou képviselő szerint az ingatlan önkormányzat általi biztosítása megfelelő, a berendezés, egyéb dolgok biztosítása a vállalkozó ügye. 

Németh Balázs polgármester nem támogatja, hogy biztosítás kötését írják elő a bérlőnek. Nem hiszi, hogy zenés-táncos rendezvénynél ezt bárki bevállalná.
Patocskai Ibolya jegyző felveti, hogy javaslat érkezett a szerződés kiegészítésére, miszerint kártérítés még 5 éven belül sem illeti meg a bérlőt, erről a szerződés mellékletében nyilatkozik, lemond minden kártérítési, kárenyhítési jogáról.

Németh Balázs polgármester egyetért a javaslattal, amelyet kiegészítene azzal, hogy „ha a 20. pontban foglaltak szerint szűnik meg a bérleti szerződés”. 
Patocskai Ibolya jegyző a következő javaslatként említi a szerződéstervezet 3. pontja első mondatának kiegészítését azzal, hogy „köteles …. illetve azoknak ingyenesen helyet biztosítani”.
Farkas Zoltán képviselő szerint nevesíteniük kellene az ingyenes helyiséghasználatot; a vállalkozónak tudnia kell, hogy mire vállalkozik.
Őry Endre intézményvezető úgy fogalmazná meg a szerződésnek ezt a részét, hogy a bérlő a bérleménnyel együtt köteles az ifjúsági klub részére évente legalább 12 alkalommal programokat szervezni, vagy zenés-táncos ifjúsági rendezvényt lebonyolítani, az önkormányzattal együttműködni, fogadni az önkormányzat rendezvényeit. 

Farkas Zoltán képviselő érdeklődik, hogy hány alkalommal kellene a bérlőnek a rendezvényeket fogadni.

Őry Endre intézményvezető megjegyzi, hogy havonta legalább 1 táncházat fognak az ifjúsági klub részben tartani, egyéb rendezvények is vannak. 
Németh Balázs polgármester szerint fogalmazhatnak úgy, hogy a bérlő évente legalább 12 alkalommal köteles fogadni az önkormányzat rendezvényeit. 

Őry Endre intézményvezető a 12 alkalmat kevesli. Szerinte nem lenne szabad egy az egyben kiadni a vállalkozónak ezt a területet.
Tóth Árpád alpolgármester úgy gondolja, hogy a feltételeket az önkormányzatnak kell megszabnia, nem kellene korlátozniuk magukat.
Farkas Zoltán képviselő szerint úgy lehet szerződést kötni, ha bele tudják képzelni magukat a másik fél helyzetébe. Nem lehet egyoldalúan diktálni, ez nagyon rossz önkormányzati szokás.
Tóth Árpád alpolgármester megjegyzi, hogy a művelődési ház korábbi vállalkozásba adásával elsorvadtak a programok. Saját érdekük, hogy legalább temperálás legyen az ifjúsági klubhelyiségben a téli időszakban.
Németh Balázs polgármester kérdezi, elfogadható-e az, hogy a bérlő az önkormányzat rendezvényeit köteles fogadni és ahhoz helyiséget biztosítani évente legalább 15 alkalommal.

Farkas Zoltán képviselő szerint elfogadható ez a megfogalmazás.

Dr. Bakó Mária Lujza képviselő évi 12 alkalom meghatározását támogatja.

Őry Endre intézményvezetőnek kétségei vannak, ő úgy képzelte, hogy a cukrászdai részt üzemeltetné egyedül a bérlő, az ifjúsági klub helyiséget pedig közösen használnák.

Németh Balázs polgármester kijelenti, hogy közös használatnál a rezsit is közösen kellene fedezni. A fenntartási költséget a vállalkozó fizeti, a berendezést is ő biztosítja, nem várhatják el, hogy kulcsot adjon a helyiséghez.

Farkas Zoltán képviselő azt támogatja, hogy a bérlő évi legalább 12 alkalommal fogadja az önkormányzati rendezvényeket.
Németh Balázs polgármester szavazásra bocsátja annak elfogadását, hogy a bérlő évente legalább 12 alkalommal köteles fogadni az önkormányzat rendezvényeit, illetve azoknak ingyenesen helyet biztosítani.
A képviselő-testület 4 igen szavazattal és 1 tartózkodással (Tóth Árpád) elfogadja a javaslatot.

Patocskai Ibolya jegyző a következő javaslatként említi a szerződéstervezet 6. pontjának kiegészítését a kinti terasz tisztántartásával, ill. javaslat van arra is, hogy a használatból eredő karbantartás a bérlő feladata.
Dr. Bakó Mária Lujza képviselő szerint nincs szükség e pont módosítására, mert az építmény előtti közterület útpadkáig terjedő területének tisztántartása, karbantartása a bérlő feladata a 6. pont szerint.

Patocskai Ibolya jegyző az alpolgármester javaslataként említi, hogy a 7. pont második mondatában a „köteles” szó előtt az „és azután” szövegrészt szerepeltessék.
Németh Balázs polgármester támogatja a javaslatot.

Bailo Amadou képviselő szerint a szerződésben megfogalmazódhatna az, hogy az ötéves bérlet lejártával lehetősége lesz az önkormányzatnak a berendezés maradványértéken való átvételére. 
Németh Balázs polgármester nem támogatja a javaslatot, mert a bérlő a szerződés szerint a berendezési tárgyakat a bérlet megszűnésével elviheti, a berendezések esetleges átvétele megegyezés kérdése.
Farkas Zoltán képviselő sem tartaná szerencsésnek a szerződésben szerepeltetni ilyen kitételt, a berendezések esetleges átvételéről a bérlet megszűnésekor dönthetnek.
Patocskai Ibolya jegyző felveti, hogy javaslat érkezett a szerződéstervezet 8. pontjának „közös akarat esetén a bérleti szerződés meghosszabbítható” szövegrésszel való kiegészítésére.

Farkas Zoltán képviselő nem javasolja kiegészíteni a 8. pontot, indokként felolvassa a szerződéstervezet 16. pontjának utolsó mondatát.
Patocskai Ibolya jegyző az alpolgármester javaslataként említi a szerződés kiegészítését azzal, hogy az épületre az önkormányzat biztosítást köt.
Farkas Zoltán képviselő támogatja a javaslatot.

Patocskai Ibolya jegyző felveti, hogy javaslat érkezett a szerződéstervezet 13. a) pontjának következők szerinti szerepeltetésére: „a bérlő köteles gondoskodni: a) a bérlemény tisztántartásáról, megvilágításáról, fűtéséről, temperálásáról, valamint a bérlemény és a rendelkezésre bocsátott közös használatra szolgáló helyiségek rendeltetésszerű használatáról, továbbá a bérlő tevékenységével összefüggő, nem háztartási szemét, hulladék elszállításáról, kommunális hulladéktároló edényzet bérléséről”.
Farkas Zoltán képviselő szerint a vállalkozó nem kap addig működési engedélyt, amíg nem tudja igazolni, hogy a szemetet elszállíttatja.
Tóth Árpád alpolgármester a hulladéktároló edényzet bérlésére irányuló kötelezettség szerződésben való szerepeltetésére vonatkozó indítványát visszavonja.
Patocskai Ibolya jegyző felveti, hogy Őry Endre intézményvezetőnek vannak még javaslatai.
Őry Endre intézményvezető kijelenti, hogy az elhangzottak fényében a javaslatai nem mérvadók.
Németh Balázs polgármester kérdezi, elfogadható-e az, ha a pályázati kiírásban bérleti díjként azt jelölnék meg, hogy „legalább 100 000 Ft”, és az alapján döntenének, hogy ki kínál magasabb díjat.
Farkas Zoltán képviselő és Bailo Amadou képviselő sem támogatja ezt a javaslatot.

Patocskai Ibolya jegyző a pályázati hirdetmény közzétételi napjaként szeptember 27-ét kéri meghatározni. 
Németh Balázs polgármester a pályázat beadási határidejeként október 14-e, hétfő 16 órát javasolja megjelölni. Október 14-én pénzügyi bizottsági ülést követően képviselő-testületi ülést tartanak e kérdésben, ettől függetlenül nem javasolja megváltoztatni a pályázati kiírásnak azt a részét, hogy a döntés 30 napon belül lesz. Szavazásra bocsátja a pályázati kiírásnak és a szerződéstervezetnek az alábbiak figyelembevételével történő jóváhagyását:
· a hirdetmény 3. oldalán, a 4. francia bekezdésben a „lehetőség szerint tervezett költségvetéssel” szövegrész kihagyása,
· a szerződéstervezet 9. pontja utolsó mondatának elhagyása,
· a 20. pont 3. francia bekezdésében a „bérbeadó” megnevezés szerepeltetése, ill. a „ha a bérlő a szerződés 3. pontjában foglaltaknak nem tesz eleget” szövegrész 4. francia bekezdésként való kiegészítése,
· az alpolgármester javaslata szerinti nyilatkozat szerződéshez való csatolása,
· annak meghatározása, hogy ha a szolgáltatók nem támasztanak akadályt, a közüzemi díjak fizetése főmérő, almérő alapján történjen, 
· szerepeljen a szerződésben, hogy az épületre az önkormányzat biztosítást köt,

· a szerződés egészüljön ki azzal, hogy „ha a 20. pontban foglaltak szerint szűnik meg a bérleti szerződés, a bérlőt kártérítés még 5 éven belül sem illeti meg, lemond minden kártérítési, kárenyhítési jogáról”,
· a 7. pont egészüljön ki a második mondatban a „köteles” szó előtt az „és azután” szövegrésszel,
· a 13/a) pont egészüljön ki a „megvilágításáról” szót követően a „fűtéséről, temperálásáról” szövegrésszel,
· a pályázati hirdetmény közzétételének napja 2013. szeptember 27-e, a pályázatok beadásának határideje 2013. október 14-e, 16 óra.
A képviselő-testület egyhangúlag (5 igen szavazattal) a következő határozatot hozza:
268/2013. (IX. 26.) Bácsalmás v. öh.

A Bácsalmás, Szt. János u. 9. szám 
alatti, 30,58 m2-es, a jövőben 
cukrászdaként hasznosítandó, 
nem lakás célú helyiség hasznosítása 
Határozat
1.
Bácsalmás Város Önkormányzatának Képviselő-testülete (a továbbiakban: Képviselő-testület) pályázatot hirdet a Bácsalmás, Szt. János u. 9. szám alatti, 30,58 m2-es, a jövőben cukrászdaként hasznosítandó, nem lakás célú helyiség bérbeadására.

2.
A Képviselő-testület az 1. pont szerinti pályázati kiírást a jelen határozat 1. melléklete szerinti tartalommal jóváhagyja.

3.
A Képviselő-testület a Bácsalmás, Szent János utca 9. szám alatti, 30,58 m2-es, a jövőben cukrászdaként hasznosítandó, nem lakás célú helyiség bérleti szerződésének tervezetét a jelen határozat 2. melléklete szerinti tartalommal jóváhagyja.
4.
A Képviselő-testület felkéri Patocskai Ibolya jegyzőt, hogy gondoskodjon a pályázat közzétételéről.

Határidő:  1., 2. és 3. pontnál: azonnal

4. pontnál:
a) 2013. szeptember 27. (a pályázat közzétételére) 


b) 2013. október 27. (a pályázatok elbírálására)

Felelős: Németh Balázs polgármester

Operatív felelős: Patocskai Ibolya jegyző

A határozatról értesül:

- kivonattal:
1. Németh Balázs polgármester



2. Patocskai Ibolya jegyző



3. Hortyiné Lapostyán Katalin mb. gazdasági osztályvezető



4. Keresztesy Csaba városüzemeltetési ügyintéző

A 268/2013. (IX. 26.) Bácsalmás v. öh. jelölésű határozat 1. és 2. melléklete a jelen jegyzőkönyv mellékleteként szerepel.
Németh Balázs polgármester – több napirendi pont nem lévén – megköszöni a részvételt, és az ülést 15 óra 31 perckor berekeszti.
K. m. f.


Németh Balázs
Patocskai Ibolya

polgármester
jegyző


dr. Bakó Mária Lujza
Bailo Amadou

képviselők, jegyzőkönyv-hitelesítők
Melléklet a Bácsalmás Város Önkormányzatának Képviselő-testülete 24/2013. számú, 
2013. szeptember 26-án megtartott nyílt ülésének jegyzőkönyvéhez
1. melléklet a 268/2013. (IX. 26.) Bácsalmás v. öh. jelölésű határozathoz
HIRDETMÉNY

Bácsalmás Város Önkormányzata az önkormányzat tulajdonában lévő helyiségek, ingatlanok bérletéről és elidegenítéséről szóló 25/2009. (XII.23.) számú önkormányzati rendelete alapján 

PÁLYÁZATOT  HIRDET

a tulajdonában lévő 

Bácsalmás, Szt. János u. 9. sz. alatti, 30,58  m²-es, a jövőben cukrászdaként hasznosított 

nem lakás célú helyiség

 bérbeadására.

A pályázati kiírás a www.bacsalmas.hu weblapról letölthető, a Bácsalmási Közös Önkormányzati Hivatal földszinti hirdetőtábláján megtekinthető, illetve a portán és a Gazdasági Osztályon átvehető.

A pályázat közzétételének napja: 

2013. szeptember 27.

A pályázatok beadásának határideje: 

2013. október 14. 16.00 óra


Városi Önkormányzat

Bácsalmás

BÁCSALMÁS  VÁROS  ÖNKORMÁNYZATA

az önkormányzat tulajdonában lévő helyiségek, ingatlanok bérletéről és elidegenítéséről szóló 25/2009. (XII.23.) számú önkormányzati rendelet 4.§-ában foglaltak alapján

PÁLYÁZATOT

hirdet

a tulajdonában lévő Bácsalmás, Szt. János u. 9. szám alatti, 30,58 m2-es, a jövőben cukrászdaként hasznosítandó, nem lakás célú helyiség bérbeadására.

A bérbeadás kezdő időpontja várhatóan:
2013. december 1.



maximális tartama:
legfeljebb 5 év

A helyiség főbb jellemzői :


alapterülete

:
30,58  m²,  (fagyizó, vizesblokk, raktárhelyiségek)


fűtése


:
központi fűtés






melegvíz-ellátottsága
:
központi


közüzemi díjak fizetése :
főmérő, almérő alapján 

A helyiség a Bácsalmási Közös Önkormányzati Hivatal (Bácsalmás, gr. Teleki u. 4-8., tel.: 79/541-455) illetékesével, Kerényi Tamással történő előzetes egyeztetést követően megtekinthető.

Bérlő köteles az ifjúsági klubot üzemeltetni, évente legalább 12 alkalommal zenés-táncos ifjúsági rendezvényt szervezni és lebonyolítani, az önkormányzattal együttműködni, fogadni az önkormányzat rendezvényeit, illetve azoknak ingyenesen helyet biztosít, előzetes egyeztetés alapján, évente legalább 12 alkalommal. 

Ifjúsági klub és belső udvar alapterületét, használható helyiségeit a melléklet tartalmazza. Az ifjúsági klub és belső udvar közüzemi díjainak fizetése ugyanúgy történik, mint a cukrászda esetében.

Bérlő köteles kaucióként 3 havi bérleti díjat egyösszegben megfizetni.

Az építmény előtti közterület útpadkáig terjedő területének, belső udvarának tisztántartása, karbantartása a bérlő feladata.

Helyiségek berendezése a bérlő feladata, a berendezési tárgyakat a bérlő a bérlet megszűnése, megszüntetése esetén elviheti, köteles az eredeti állapotot helyreállítani.

Jelen pályázat közzétételének napja:

2013. szeptember 27.
A pályázat benyújtásának határideje:

2013.október 14. 16.00 óra 

A pályázat bontásának, döntésre előkészítésnek, döntésnek  

határideje:

30 napon belül

A helyiség bérleti díja
:


100.000 Ft + ÁFA/hó 

2013. december 1-től a működési engedély kiadásáig, legfeljebb 3 hónapig bérleti díj fizetési kötelezettség nincs. 2015. március 1-től a havi bérleti díj a KSH által közzétett infláció mértékével emelkedik. 

 A pályázati anyagot írásban kell benyújtani, melynek tartalmaznia kell:  

· a pályázó nevét és címét

· nyilatkozatot arról, hogy a pályázati feltételeket elfogadja

· az ifjúsági klub működtetésére vonatkozó program tervezetét

· az épület berendezésére vonatkozó elképzelését

·  azon egyéb, a pályázó szempontjából fontosnak minősített körülményeket, melyeknek a szerződés tartalma szempontjából jelentősége van.

A pályázatot írásban, zárt borítékban kell benyújtani a Bácsalmási Közös Önkormányzati Hivatal titkárságán személyesen, vagy postai úton. Postai úton benyújtott pályázat esetén értelemszerűen a belső zárt borítékba kell, hogy kerüljön a pályázat. 

A pályázatot tartalmazó borítékra a következő szöveget kell ráírni:

PÁLYÁZAT

Bácsalmás, Szt. János u. 9. szám alatti 

nem lakás célú helyiség bérletére

2013. október 15-én 14.00 óráig felbontani TILOS !

A postai úton benyújtott pályázatnak is a pályázat beadási határidejéig be kell érkeznie a Bácsalmási Közös Önkormányzati Hivatalhoz, a határidőn túl beérkező pályázatot felbontás nélkül visszaküldjük.

A pályázatok bontási eljárásán a pályázók külön meghívás nélkül részt vehetnek. A pályázatok 

bontási eljárásán, zárt ülésen a Pénzügyi Fejlesztési Bizottság  ismerteti az adott pályázó nevét, a vállalt bérleti díj összegét, valamint a pályázó bérletre vonatkozó egyéb ajánlatait, programtervét. 

A nyertes kiválasztása – a Pénzügyi Fejlesztési Bizottság javaslatát figyelembe véve a pályázati feltételek teljesítése esetén - a benyújtott programterv tartalmának értékelésével a Képviselő-testület ülésén történik meg. 

A képviselő-testület a pályázatot elnyert pályázóval legfeljebb 5 évre köti meg a helyiségbérleti szerződést. A bérleti szerződést a polgármester írja alá. 

A képviselő-testület döntéséről a pályázók írásos értesítést kapnak.

Ha érvényes pályázat nem érkezik, vagy a pályázat eredménytelen, az önkormányzat új pályázatot ír ki.

A pályázati kiírásban nem szabályozott kérdésekben a lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény, a Ptk.. a nemzeti vagyonról szóló 2011. évi CXCVI. tv. és az önkormányzat tulajdonában lévő helyiségek, ingatlanok bérletéről és elidegenítéséről szóló 25/2009. (XII. 23) rendelet előírásai az irányadók.

Bácsalmás, 2013. szeptember 27. 


Németh Balázs


polgármester
2. melléklet a 268/2013. (IX. 26.) Bácsalmás v. öh. jelölésű határozathoz
Helyiségbérleti szerződés

amely létrejött egyrészről Bácsalmás Város Önkormányzata, (6430 Bácsalmás, Gr. Teleki J. u. 4-8.; képviselője: Németh Balázs polgármester), mint bérbeadó – a továbbiakban: Bérbeadó –,

másrészről az …………………. (….. ………., …… u. …...; képviselője: ……… ….), mint bérlő – a továbbiakban: Bérlő – között a mai napon, az alábbi feltételekkel.
Előzmény:

Bácsalmás Város Önkormányzat Képviselő-testülete pályázatot hirdetett a Bácsalmás, Szent János utca 9. szám alatti, 30,58 m2-es, a jövőben cukrászdaként hasznosítandó, nem lakás célú helyiség bérletére. 

 Bácsalmás Város Önkormányzat Képviselő-testülete a …./2013…(….) Bácsalmás v.öh. számú határozatában döntött arról, hogy bérlő részére bérbe adja az ingatlant.  

1.) A Bérbeadó bérbe adja a tulajdonát képező, Bácsalmás Szent János u. 9 . szám alatti 30,58 m²-es nem lakás céljára szolgáló helyiséget. 

2.) A bérleményt a Bérlő cukrászdaként hasznosítja.

3.) Bérlő a bérleménnyel együtt köteles az ifjúsági klubot üzemeltetni, évente legalább 12 alkalommal zenés-táncos ifjúsági rendezvényt szervezni és lebonyolítani, az önkormányzattal együttműködni, fogadni az önkormányzat rendezvényeit, illetve azoknak ingyenesen helyet biztosít, előzetes egyeztetés alapján, évente legalább 12 alkalommal. A bérlemény és az ifjúsági klub helyiséglistája a szerződés melléklete.

4.) Cukrászda közüzemi díjainak fizetése főmérő, almérő alapján történik. 

5.) Ifjúsági klub közüzemi díjainak fizetése ugyanúgy történik, mint a cukrászda esetében.

6.) Az építmény előtti közterület útpadkáig terjedő területének, belső udvarának tisztántartása, karbantartása a bérlő feladata.

7.) Az épületre az önkormányzat biztosítást köt.

8.) A cukrászda és az ifjúsági klub helyiségeinek berendezése a bérlő feladata. A berendezési tárgyakat a bérlő a bérlet megszűnése, megszüntetése esetén elviheti és azután köteles az eredeti állapotot helyreállítani. 

9.) A bérleti szerződést a felek a 2013. december 1-től 2018. november 30-ig terjedő határozott időtartamra kötik meg.

10.) A felek a bérleti díjat havi 100.000,- forint + ÁFA  összegben állapítják meg. 

A bérlő a bérleti díjat minden hó 15. napjáig köteles megfizetni a bérbeadónak. 30 napot meghaladó késedelmes fizetés esetén bérbeadó jogosult a törvényes késedelmi kamatot felszámítani. 

11.) Bérlő a helyiségbérleti szerződés megkötésekor 3 havi bérleti díjnak megfelelő, összesen 300.000,- forint (3 hó x 100.000,- Ft.) + ÁFA  kauciót köteles fizetni.

12.) A bérlőnek 2013. december 1-től a működési engedély kiadásáig, legfeljebb azonban 3 hónapig bérleti díj fizetési kötelezettsége nincs. Bérlő tudomásul veszi, hogy 2015. március 1-től a havi bérleti díj a KSH által közzétett infláció mértékével emelkedik. 

13.) A bérlő tudomásul veszi, hogy a közüzemi díj fizetése és a közüzemi szolgáltató felé a fogyasztó személye változásának bejelentése a bérlőt terheli. 

A közüzemi díjak megfizetésének elmulasztása ugyanolyan jogkövetkezményekkel jár, mint a bérleti díj fizetési kötelezettség elmulasztása.

14.) A Bérlő köteles gondoskodni:
a) a bérlemény tisztántartásáról, megvilágításáról, fűtéséről, temperálásáról, valamint a bérlemény és a rendelkezésre bocsátott közös használatra szolgáló helyiségek rendeltetésszerű használatáról, továbbá a bérlő tevékenységével összefüggő, nem háztartási szemét, hulladék elszállításáról,

b) az épületben a leltár szerinti berendezésekben, saját maga vagy a vendégei magatartása folytán keletkezett hibák kijavításáról, illetőleg az okozott kár megtérítéséről,

c) az épület olyan központi berendezéseinek karbantartásáról, amelyet a bérlő kizárólagosan használ, illetve tart üzemben,

d) a helyiséghez tartozó üzlethomlokzat (portál) karbantartásáról.

15.) A Bérbeadó köteles gondoskodni a jogszabály szerint a tulajdonost terhelő kötelezettségek teljesítéséről. A Bérbeadó kötelezettségei:
a) az életveszélyt okozó, az épület állagát veszélyeztető, a helyiségek rendeltetésszerű használatát lényegesen akadályozó hibák esetén haladéktalanul 

b) azonnali beavatkozást nem igénylő hibák esetében pedig – általában az épület karbantartásával vagy felújításával kapcsolatosan 

köteles teljesíteni a jogszabályban foglaltakat.

16.) A Bérbeadó jogosult előzetes értesítés után időnként bérleményellenőrzést tartani, a bérleményben folyó tevékenység zavarása nélkül.

17.) A helyiségbérleti szerződés megszűnésekor, illetve a helyiség kiürítésekor a helyiséget, és a bérleményi leltárban feltüntetett berendezéseket tisztán és rendeltetésszerű használatra alkalmas állapotban köteles a Bérlő a Bérbeadónak visszaadni. Az átadásról jegyzőkönyvet kell készíteni. A bérleti-szerződés lejárta után, a további bérleti jogviszony külön megállapodás tárgyát képezi.

18.) A Bérbeadó a Bérlő tevékenységéért felelősséget nem vállal,

· a Bérlő feladata, hogy a tevékenységének folytatásához szükséges minden hatósági engedélyt beszerezzen. Annak meglétét a Bérbeadó e minőségében nem vizsgálja,

· a Bérlő kötelezettséget vállal a bérlemény használatával kapcsolatban előírt tűzrendészeti, rendőrhatósági, egészségügyi szabályok, és szakmai valamint adóhatósági előírások maradéktalan betartására.

19.) A Bérlő köteles lakcím (székhely) változását minden esetben a Bérbeadónak bejelenteni.

20.) A Bérlő köteles tűrni saját bérleményében építési, szerelési munkák elvégzését, ha az épület vagy más bérlemények állagának megóvása, lényeges hiba elhárítása, kár megelőzése érdekében történik.

21.) A Bérbeadó a helységbérleti szerződést írásban 

azonnal felmondhatja, ha:

· a bérlő bérleti vagy közüzemi díj fizetésének a fizetésre megállapított időpontig – felszólítás ellenére – nem tesz eleget,

· a Bérlő a helyiséget, illetve az általa használt területet rongálja, vagy nem a rendeltetésének megfelelően használja, vagy engedély nélkül átalakítja

· ha a Bérlő a helyiséget a Bérbeadó hozzájárulása nélkül, vagy az abban foglaltaktól eltérően használja, vagy hasznosítja, vagy engedély nélkül átalakítja

· ha a szerződés 3. pontjában foglaltaknak nem tesz eleget.

        Felsoroltakon túl a helyiségbérleti szerződés megszűnik, ha:

a) a felek a szerződést közös megegyezéssel megszüntetik,

b) ha a helyiség megsemmisül,

c) a Bérlő jogutód nélkül megszűnik,

d) a meghatározott idő elteltével.

Ezen esetekben a Bérbeadó köteles az előre megfizetett bérleti díj arányos részét a Bérlőnek visszafizetni.

22.) Ha a 21. pontban foglaltak szerint szűnik meg a bérleti szerződés, a bérlőt kártérítés még 5 éven belül sem illeti meg, lemond minden kártérítési, kárenyhítési jogáról. 

23.) A jelen szerződésben nem szabályozott kérdésekre a Ptk.-nak a bérletre vonatkozó szabályai, Bácsalmás Város Önkormányzat Képviselő-testületének 25/2009. (XII.23). rendelete az önkormányzat tulajdonában álló helyiségek, ingatlanok bérletéről és elidegenítéséről, valamint a nemzeti vagyonról szóló 2011. évi CXCVI. törvény az irányadók.

24.) Bácsalmás Város Önkormányzat Képviselő-testülete jelen helyiségbérleti szerződést _____/2013. (…….) Bácsalmás v. öh. határozatával hagyta jóvá.

25.) A szerződő felek megállapodnak abban, hogy a jelen szerződéssel létesített jogviszonyból eredő esetleges vitákat tárgyalás útján igyekeznek rendezni, eredménytelensége esetére a Bajai Városi Bíróság illetékességét kötik ki. 

26.) A jelen szerződést a felek az elolvasás és értelmezés után, mint akaratukkal mindenben megegyezőt a mai napon aláírták.

27.) Egyéb kikötések, megállapodások:

Bérlő a bérleti szerződés aláírásával egyidejűleg ezúton nyilatkozik arról, hogy a gazdálkodó szervezet a nemzeti vagyonról szóló 2011. évi CXCVI. tv. 3. §-a szerint átlátható szervezet.

Bácsalmás, 2013…………..…...

	………………………….

………………………….

bérlő


	Németh Balázs

polgármester

Bácsalmás Város Önkormányzata

Bérbeadó

	Hortyiné Lapostyán Katalin

mb.gazd.ov.

Bácsalmás Város Önkormányzata

Nyilatkozat

Alulírt………………………………………………………………………………………………………………. a Bácsalmás, Szent János utca 9. szám alatti 30,58 m2-es, cukrászdaként hasznosítandó, nem lakás célú helyiség bérlője nyilatkozom, hogy az ingatlanhoz tartozó közüzemi számlák rendezettségébe a szolgáltatóknál a bérbeadó mindenkor betekinthet. Ezen nyilatkozatom a helyiség bérleti szerződésének mellékletét képezi. 

Bácsalmás, 2013………………………………………


…………………………………………….


bérlő

